Upozornenie na potenciálne nebezpečenstvo - plynové rúry na pečenie zn. CMBO
určené pre zabudovanie v obytných vozidlách a prívesoch

SOI na základe písomného ohlásenia spoločnosti CRAMER SR s. r. o., Fiľakovo
 - výrobcu plynových rúr na pečenie a pečenie + grilovanie, určených pre zabudovanie v obytných vozidlách a prívesoch,  o z n a m u j e :
Uvedený výrobca zistil potenciálne riziko vzniku nebezpečenstva na plynových spotrebičoch (na propanbutan) značky CMBO - variantoch rúr na pečenie: CMBOK, CMBOA, CMBOB, CMBOC, CMBOD, CMBODS, CMBODSV, CMBOGD, CMBOGDS, CMBOGDSV. 
Miestom potenciálneho rizika je nepravidelnosť na skrutkovaní plynovo vodiaceho systému medzi uzatváracou armatúrou a horákom, ktoré nezabezpečuje dostatočné utesnenie. Týmto vzniká možnosť vznietenia (v blízkosti zápalného zdroja) počas prevádzky spotrebiča.

Chybná montáž a z nej vyplývajúce riziko sa podľa zistenia výrobcu týka len rúr na pečenie, ktoré boli vyrobené v kalendárnych týždňoch 23/2006 až 28/2006 t. j. od 05. mája do 14. júla 2006. V tomto období bolo vyexpedovaných 589 rúr, ktorých odberateľmi boli výrobcovia obytných vozidiel a prívesov. Uvedené varianty modelov okrem CMBOK nie sú vo voľnom predaji, t. zn. v obchodnej sieti, dostupné.

Spoločnosť CRAMER SR, s. r. o. ako súčasť koncernu Dometic, dodávajúca plynové spotrebiče okrem SR aj do D, FIN, F, NL, S, I, GB, CH - rozhodla stiahnuť uvedené modely z obehu cez výrobcov obytných vozidiel a  prívesov i cez predajcov u konečných spotrebiteľov vo všetkých štátoch predaja.

Prípadní zákazníci (fyz. osoby), ktorí si zakúpili model CMBOK, sa môžu kontaktovať:

CRAMER SR, s. r. o., Tehelná 8, 986 01 Fiľakovo
tel.: 047/ 4319 110	e-mail: cramer@cramer.sk	 web: www.cramer.sk